Unai del Burgo

**Unai del Burgo Garcia** (Santutxu, Bilbo, 1978) ekonomialari bizkaitarra da. UEUko ekonomia saileko kidea eta kontabilitate- eta administrazio-arduraduna da, baita irakaslea ere UEUren Irakasleen Prestakuntzarako Unibertsitate Masterrean.

Euskal Herriko Unibertsitateko GEZKI Institutuaren babesarekin, Ekonomia Sozial eta Solidarioko erakundeen kudeaketarako informazio-sistemen inguruan ikertzen dihardu, Institutuko kidea ere izanik. Kooperatiben eta ikastolen ekonomia kudeatzeko ereduak ikertu ditu.

Zinegotzia ere bada Sopelako Udalean.

## Zuzenbideko eta enpresako ikasketak 
Zuzenbidean lizentziaduna (Deustuko Unibertsitatea), Enpresa Zientzietan diplomaduna (UPV/EHU), Negozioen Kudeaketa Gradua (UPV/EHU), Masterra enpresen kudeaketa ekonomiko-finantzarioan (UOC), Kontabilitatean eta finantza-estrategietan ikasketa aurreratuak (UPV/EHU), Kooperatiba-ikaskuntzetan diplomaduna (Deustuko Unibertsitatea) eta Masterra ekonomia sozial eta solidarioan (GEZKI-UPV/EHU). Zuzendariak Aitor Bengoetxea eta María Jesús Luengo Valderrey izan ziren. Ikerketan bi erakunderekin lan egin zuten: EHUko Gizarte Ekonomia eta Zuzenbide Kooperatiboaren Institutua (GEZKI) eta Ikastolen Elkartea. Hiru aldeen arteko hitzarmen baten bitartebarruan burutu zuten lana. 

Euskal Herriko ikastolen inguruko ikerketa enpirikoa egin zuten, ikastolen mugimenduarekin zuzenean lankidetzan, Ekonomia Sozialeko Erakundeen (ESE) kudeaketa arazo zehatz bati erantzuna emateko; mota horretako erakundeen helburu ekonomiko-finantzarioak bermatzea ezinbestekoa baita beraien helburu sozialen lorpena ahalbideratzeko. Helburu sozio-ekonomiko horiek lortzeko (bai ekonomikoak, bai sozialak), ESE-ek ohiko kudeaketa-prozesu enpresarialak garatu behar dituzte: planifikazioa, kudeaketaren kontrola eta erabakitze-prozesua.  

Prozesu guzti horiek modu arrazionalean gauzatu ahal izateko informazio egokia izan behar dute. Horretarako, beraien kudeaketa ekonomiko-finantzarioa eta soziala hobetzeko tresnak landu behar dituzte, zehazki, kudeaketarako informazio-sistemak (KIS). Hala ere, mota honetako erakundeen helburuak multidimentsionalak izanik, ESE-en KIS-ak izaera multidimentsionala, holistiko edo integrala bera izan behar dute: aldagai ekonomiko-finantzarioak eta sozialak kudeatu behar dituzte modu orekatuan ("Kudeaketa Orekatua"). Informazio-sistema formalizatuen artean, kudeaketarako adierazleen sistemak (KAS) dira ESE-en oreka hori bermatzeko tresnarik egokiena.  

Gauzatu zuten ikerketan, "Kudeaketa Orekatua" delako hori ahalbideratzeko kudeaketarako adierazleen sistemen (KAS) baliagarritasuna aztertu zuten, mota horretako erakundeen kudeaketa ekonomiko-finantzarioa eta soziala hobetzeko informazio-tresnen ikerketan sakontzeko asmoarekin. Horretarako, esan bezala, Ikastolen kooperatiba-esperientziaren kasua aztertu zuten, eta mugimendu horien kooperatibetarako KAS eredu zehatz bat proposatu zuten. 

## UEUkidea 
2002an izan zuen UEUrekin lehen kontaktua, Ekonomia Sailak antolatutako ikastaro batean. Bertan ezagutu zituen ekonomialariek motibatu egin zuten ildo horretan lan egiteko (Baleren Bakaikoa, Antxon Mendizabal, Joseba Tobar-Arbulu, Yolanda Jubeto… ). Urtebete geroago, UEUn sartu zen lanean, kontulari. Geroago Ekonomia Sailburu ere izan da tarte batez.

## Argitalpenak 
Doktore-tesian egindako ikerketaz eta kooperatiben kudeaketa hobetzeko ereduaz egin dituen lanez hainbat argitalpen zabaldu ditu, besteak beste euskarazko hauek: 

## Erreferentziak 
## Ikus, gainera 
* Ane Sarasua
* Aitor Bengoetxea

## Kanpo estekak 
* Unai del Burgo. Google Scholar datu-base bibliografikoan
* Unai del Burgo. Dialnet datu-base bibliografikoan
* Unai del Burgo. Artizarra datu-base profesionalean
* @nai_delburgo  Twitter-X kontua